Landsliðsfyrirliði Íslands í fótbolta, Aron Einar Gunnarsson, hefur greinst með COVID-19. Félagslið hans, Al Arabi, er statt í æfingabúðum á Spáni.
Sagt var frá smiti Arons í hlaðvarpsþættinum Dr. Football í dag en þar kemur fram að hann hafi smitast fyrir nokkrum dögum og sé nú í einangrun á hótelherbergi. Fram undan eru mikilvægir leikir landsliðsins í undankeppni HM en liðið mætir Rúmeníu 2. september, Norður-Makedóníu 5. september og Þýskalandi 8. september. Ekki hefur þó verið tilkynnt um landsliðshópinn sem fer í þessi verkefni. Allir leikirnir verða sýndir í beinni útsendingu á RÚV.
Spennan er orðin gífurleg á toppi úrvalsdeildar karla í knattspyrnu eftir 2-1 sigur Víkings á Val í gærkvöld. Valur og Víkingur eru nú á toppi deildarinnar með jafn mörg stig. Víkingar voru sterkari aðilinn í leiknum framan af og komust nokkuð sanngjarnt yfir á 23. mínútu með marki frá Kwame Quee. Aðeins fimm mínútum seinna skoraði Viktor Örlygur Andrason með sannkölluðu einstaklingsframtaki eftir að hafa fengið boltann á miðjunni og komist fram hjá varnarmönnum Vals, staðan orðin 2-0 fyrir Víking og þannig var hún í hálfleik. Hasarinn hélt áfram í seinni hálfleik en ekki kom mark fyrr en á lokasekúndum leiksins þegar Kaj Leo Bartalsstovu náði að klóra í bakkann fyrir Valsmenn. Ekki var þó tími fyrir fleiri mörk og Víkingar sóttu mikilvæg stig.
Valur og Víkingur eru þar með jafn mörg stig á toppi deildarinnar með 36 stig en Valsmenn sitja á toppnum vegna betri markatölu. Blikar eru í þriðja sæti með 35 stig og eiga leik til góða en þeir mæta KA í annað sinn á innan við viku næsta miðvikudag í frestuðum leik og gætu með sigri komist á toppinn.
Ólympíumót fatlaðra hefst á morgun með glæsilegri opnunarhátið. Sundkonan Thelma Björg Björnsdóttir og hlauparinn Patrekur Andrés Axelsson verða fánaberar Íslands á setningarathöfninni sem sýnd verður í beinni útsendingu á RÚV klukkan 11 í fyrramálið. Íslensku keppendurnir hefja svo leika strax aðra nótt þegar Róbert Ísak Jónsson stingur sér til sunds í undanrásum 100 metra flugsundsins, aðfaranótt miðvikudags.
Aron Einar Gunnarsson, landsliðsfyrirliði Íslands í fótbolta, hefur samkvæmt heimildum hlaðvarpsþáttarins Dr. Football, greinst með COVID-19. Framundan eru mikilvægir landsleikir í undankeppni HM. 